PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2003/ZK/R/2/010	 Bratislava 24. január 2003
	
		Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov, na základe rozkladu podnikateľa KABEL TELEKOM, s.r.o., Duklianskych hrdinov 2, 984 01 Lučenec, podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov

zamieta 

rozklad podnikateľa KABEL TELEKOM, s.r.o., Duklianskych hrdinov 2, 984 01 Lučenec z 18.10.2002 voči rozhodnutiu Protimonopolného úradu Slovenskej republiky, odboru zneužívania dominantného postavenia č. 2002/ZK/2/1/219 z 02.10.2002, ktorým bolo zastavené konanie vo veci zneužitia dominantného postavenia podnikateľom Okresné stavebné bytové družstvo v Rimavskej Sobote, Okružná 50, 979 01 Rimavská Sobota a toto rozhodnutie potvrdzuje.

Odôvodnenie:

	Dňa 02.10.2002 Protimonopolný úrad Slovenskej republiky, odbor zneužívania dominantného postavenia (ďalej len „úrad“) vydal rozhodnutie č. 2002/ZK/2/1/219, ktorým rozhodol o zastavení konania podľa § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon č. 136/2001 Z.z.“) vo veci zneužitia dominantného postavenia podnikateľom Okresné stavebné bytové družstvo v Rimavskej Sobote, Okružná 50, 979 01 Rimavská Sobota (ďalej len „OSBD Rimavská Sobota“).

	Dňa 18.10.2002 (list č. 6009/2002) bol úradu v zákonom stanovenej lehote doručený rozklad podnikateľa KABEL TELEKOM, s.r.o., Duklianskych hrdinov 2, 984 01 Lučenec (ďalej len „KABEL TELEKOM, s.r.o.“), v ktorom boli namietané nižšie uvedené skutočnosti:
1. „...Rozhodnutie sa odvoláva predovšetkým na tvorbu nákladov, pričom dosiahnuté náklady neprekračujú sumu 30, - Sk, ktorá bola schválená zhromaždením delegátov ako poplatok TKR na jeden byt a mesiac. Nákladové položky tak, ako sú vyčíslené na strane 4 rozhodnutia nezodpovedajú skutočnosti.....“

2. „...Podľa § 33 ods. 1 Telekomunikačného zákona prevádzkovateľ verejnej telekomunikačnej siete a  poskytovateľ verejnej telekomunikačnej služby nesmie zvýhodňovať, ani znevýhodňovať verejné telekomunikačné služby prerozdeľovaním nákladov a výnosov z iných činností alebo do iných činností. Pokiaľ sú náklady vyššie ako výnosy, nie je iné vysvetlenie len, že došlo k porušeniu zákona. Zároveň poukazujeme na skutočnosť, že fakturácia zo strany servisnej organizácie nie je v súlade so zákonom o DPH.....V poslednom odstavci na strane 4 je odvolávka na Opatrenie Ministerstva financií SR č. 3177/1998 – KM o spôsobe účtovania OSBD. Uvedené opatrenie môže upravovať účtovanie bytových družstiev, nemôže však upravovať spôsob účtovania pri prevádzke telekomunikačných sietí, ktorý je upravený Telekomunikačným zákonom....“

Rada Protimonopolného úradu Slovenskej republiky (ďalej len „Rada úradu“) ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov (ďalej len „zákon“) preskúmala rozkladom napadnuté rozhodnutie v celom rozsahu tak, ako to vplýva z § 59 ods. 1 zákona č. 71/1967 Zb. o správnom konaní (správny poriadok) v znení neskorších predpisov a dospela k týmto záverom. 

	Dňa 08.04.2002 bol úradu doručený návrh podnikateľa KABEL TELEKOM, s.r.o. (list č. 1707/2002), v ktorom namietal, že OSBD Rimavská Sobota ako prevádzkovateľ televíznych káblových rozvodov do ceny za poskytované služby nezapočítava všetky súvisiace náklady a že spôsob podnikania OSBD Rimavská Sobota znevýhodňuje ostatných podnikateľov.

Prvostupňový orgán predmetný podnet podnikateľa KABEL TELEKOM, s.r.o. posúdil z hľadiska zneužívania dominantného postavenia podľa § 8 ods. 2 písm. e) zákona, ako dočasné zneužívanie ekonomickej sily s cieľom vylúčiť súťaž (tzv. predátorské správanie). Prvostupňový orgán vo svojom rozhodnutí zadefinoval relevantný trh ako trh retransmisie rozhlasového a televízneho vysielania prostredníctvom káblových sietí. V rozhodnutí prvostupňového orgánu absentuje nielen podrobné zhodnotenie zadefinovania relevantného trhu, ale i zhodnotenie postavenia podnikateľa OSBD Rimavská Sobota na ňom, t.j. či tento má na relevantnom trhu dominantné postavenie. 

	Rada úradu sa stotožňuje s výrokom prvostupňového rozhodnutia, avšak dospela k nemu na základe iných skutočností ako prvostupňový orgán.

	Rada úradu v prvom rade poukazuje na skutočnosť, že OSBD Rimavská Sobota nie je poskytovateľom verejnej telekomunikačnej služby tak, ako sa domnieva podnikateľ KABEL TELEKOM, s.r.o.. Uvedená skutočnosť bola potvrdená i príslušným orgánom, a to Telekomunikačným úradom SR, ktorý v liste č. 2809/2002 z 28.05.2002 uviedol, že „prevádzkovanie televíznych káblových rozvodov OSBD Rimavská Sobota je poskytovanie služby výlučne pre členov bytového družstva, t.j. uzavretú skupinu užívateľov, z čoho vyplýva, že.....je to poskytovanie neverejnej telekomunikačnej služby prostredníctvom neverejnej telekomunikačnej siete....“ Z uvedeného dôvodu sa potom ani § 33 zákona č. 195/2000 Z.z. o telekomunikáciách v znení neskorších predpisov nevzťahuje na OSBD Rimavská Sobota. Preto námietka podnikateľa KABEL TELEKOM, s.r.o. uvedená v rozklade pod bodom dva je irelevantná.

	Podľa názoru Rady úradu predmetné konanie podnikateľa OSBD Rimavská Sobota nie je možné posudzovať z pohľadu zneužívania dominantného postavenia. OSBD Rimavská Sobota na základe rozhodnutia členov bytového družstva zriadilo televízne káblové siete pre svojich členov a je prevádzkovateľom len neverejnej telekomunikačnej siete. Vlastníkom káblovej siete a s tým súvisiacich zariadení sú členovia družstva, ktorí rozhodujú i o ich využití, pričom činnosť družstva v tomto smere je činnosťou „sprostredkovateľa“ a podlieha rozhodnutiam členov družstva. OSBD Rimavská Sobota teda neprevádzkuje televízne káblové rozvody s cieľom rozširovať podnikateľské aktivity a poskytovať svoje služby aj iným záujemcom, mimo členov družstva. Prevádzkovanie televíznych káblových rozvodov podnikateľom OSBD Rimavská Sobota predstavuje poskytovanie služby pre vlastnú spotrebu a táto služba sa nestáva klasickou trhovou aktivitou, takže nedochádza k súbehu ponuky a dopytu na relevantnom trhu. Z uvedeného dôvodu nie je možné preskúmavať postavenie podnikateľa OSBD Rimavská Sobota a jeho činnosť súvisiacu s prevádzkovaním televíznych káblových rozvodov a následne s retransmisiou televízneho vysielania ako zneužívanie dominantného postavenia.

	Z vyššie uvedeného potom vyplýva i skutočnosť, že preverovanie stanovenia výšky poplatkov za poskytovanú službu OSBD Rimavská Sobota svojim členom tak, ako sa toho domáhal podnikateľ KABEL TELEKOM, s.r.o. vo svojom návrhu, patrí do kompetencie Ministerstva financií SR.

	Na základe opísaných skutočností Rada úradu na svojom zasadaní dňa 24.01.2003 rozhodla tak, ako je uvedené vo výroku tohto rozhodnutia.

Poučenie:

Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať.

						            Danica Paroulková
						predsedníčka Rady Protimonopolného úradu SR

Rozhodnutie sa doručí:

1. KABEL TELEKOM, s.r.o., Duklianskych hrdinov 2, 984 01 Lučenec
2. Okresné stavebné bytové družstvo v Rimavskej Sobote, Okružná 50, 979 01 Rimavská Sobota
3. Protimonopolný úrad Slovenskej republiky, odbor zneužívania dominantného postavenia